ddrg/super_eurlex huggingface dataset:
Virallinen lehti nro C 034 , 02/02/1998 s. 0166



B4-0060 ja 0072/98 Päätöslauselma ihmisoikeuksien loukkauksista Kongon demokraattisessa tasavallassa Euroopan parlamentti, joka A. on saanut tiedon Z'ahidi Arthur Ngoman pidätyksestä ja mielivaltaisesta vangitsemisesta, joka tapahtui hänen liikkeensä kokouksessa 25. marraskuuta 1997 Ngoman vastustettua presidentti Kabilan hallintoa, B. paheksuu sitä, että Ngomaa on pahoinpidelty ja että hänet on teljetty vankilaan ilman oikeudenkäyntiä ja että häntä on mielivaltaisesti pidetty vangittuna kyseisestä päivästä lähtien, C. ottaa huomioon useiden muiden ihmisoikeusaktivistien, erityisesti Kinshasan ihmisoikeuskeskuksen (Cenadho) pääsihteeri Nsalan, viimeaikaiset pidätykset, D. katsoo, että hallituksen pelottelutoimet kohdistuvat myös tiedotusvälineisiin, E. muistuttaa, että poliittiset puolueet - vallassa olevaa AFDL-puoluetta lukuun ottamatta - mielenosoitukset ja julkiset kokoukset ovat olleet kiellettyjä Kabilan valtaantulosta lähtien; Euroopan parlamentti, joka 1. Paheksuu poliittiseen oppositioon, ihmisoikeusaktivisteihin ja tiedotusvälineisiin kohdistettuja pelottelu- ja painostustoimia; 2. Muistuttaa uudelleen Euroopan unionin jäsenvaltioita ja komissiota - tarpeesta asettaa kaiken Kongon demokraattiselle tasavallalle annettavan kansainvälisen avun ehdoksi edistyminen ihmisoikeuksien kunnioittamisessa ja todellisen demokratisointiprosessin toteuttaminen tässä valtiossa, - tarpeesta tukea kansanvaltaistamisprosessia ja auttaa niitä valtioista riippumattomia järjestöjä, jotka toimivat ihmisoikeuksien hyväksi tässä valtiossa; 3. Vaatii Kongon demokraattisen tasavallan johtoa - vapauttamaan välittömästi kaikki mielipidevangit, erityisesti Z'ahidi Ngoman ja Nsalan, - luomaan oikeusvaltion, palauttamaan perusvapaudet, sallimaan poliittisten liikkeiden vapaan toiminnan ja saamaan aikaan maan keskeisten poliittisten voimien kanssa käydyn keskustelun avulla aidosti demokraattisten vaalien järjestämisen; 4. Pyytää Euroopan unionin jäsenvaltioita, neuvostoa ja komissiota kohdistamaan Kongon demokraattisen tasavallan viranomaisiin diplomaattisia toimenpiteitä ja riittävää painostusta, jotta nämä sitoutuvat viipymättä kansanvaltaistamiseen ja ihmisoikeuksien kunnioittamiseen; 5. Kehottaa puhemiestään välittämään tämän päätöslauselman AKT:n ja EU:n yhteisen edustajakokouksen puheenjohtajille, neuvostolle, komissiolle, YK:n pääsihteerille, OAU:n pääsihteerille ja Kongon demokraattisen tasavallan hallitukselle.
Virallinen lehti nro C 371 , 08/12/1997 s. 0208



B4-0946, 0951, 0960, 0961, 0974 ja 0985/97 Päätöslauselma pysyvästä kansainvälisestä rikostuomioistuimesta Euroopan parlamentti, joka - ottaa huomioon aikaisemmat päätöslauselmansa kansainvälisestä rikostuomioistuimesta, A. katsoo, että rikoksia ihmiskuntaa vastaan, kansanmurhia ja vakavia sotarikoksia tapahtuu edelleen ja että kansalliset tuomioistuimet eivät usein pysty asettamaan näihin rikoksiin syyllistyneitä syytteeseen, B. katsoo, että tarvitaan pysyvä puolueeton kansainvälinen rikostuomioistuin, jotta nykyinen rankaisematta jättäminen loppuisi ja jotta tulevaisuudessa estettäisiin kansainvälisen oikeuden vakavat rikkomukset, C. suhtautuu myönteisesti tämänsuuntaiseen kehitykseen, jota edustivat entistä Jugoslaviaa ja Ruandaa koskevat väliaikaiset tuomioistuimet, D. ottaa huomioon, että vuonna 1996 YK:n yleiskokouksessa päätettiin pitää vuoden 1998 puolivälissä diplomaattinen konferenssi kansainvälisen rikostuomioistuimen perustamiseksi ja että Italia on tarjoutunut konferenssin isännäksi, E. ottaa huomioon, että joulukuuksi 1997 ja maaliskuuksi 1998 suunnitellut valmistelevat toimikunnat tulevat olemaan ratkaisevan tärkeitä menestyksellisten ratkaisujen löytämiseksi ongelmiin, jotka koskevat valtioiden välistä yhteistyötä ja sopimusten noudattamista sekä rikosoikeudellisia menettelyjä ja sotarikosten määrittelyä sisäisissä aseellisissa selkkauksissa, F. on tyytyväinen puheenjohtajavaltio Luxemburgin kannustavaan lausumaan, jonka se esitti 20. lokakuuta 1997 YK:n yleiskokouksen kuudennessa toimikunnassa; 1. Pyytää neuvostoa ja jäsenvaltioita vahvistamaan yhteisen kannan kaikista kansainvälisen rikostuomioistuimen perussääntöä koskevista näkökohdista ja toimimaan yhdessä valmistelevissa toimikunnissa ja YK:n 52. yleiskokouksessa sen varmistamiseksi, että diplomaattinen konferenssi saatetaan menestykselliseen päätökseen Roomassa vuonna 1998 joutumatta tekemään kompromissiratkaisuja olennaisista periaatekysymyksistä; 2. Painottaa, että tuomioistuimen on oltava voimakas ja riippumaton eikä se saa olla YK:n turvallisuusneuvoston veto-oikeuden alainen ja että sen on voitava tutkia tapauksia ja nostaa syyte oma-aloitteisesti ja kuulematta ennakolta osapuolena olevia valtioita; 3. Korostaa, että tuomioistuimen perussäännössä on taattava pitkäaikainen ja varma rahoitus ja että EU:n on osallistuttava tämän varmistamiseen; 4. Painottaa, että YK:n valmistelevissa toimikunnissa mukana olevien valtiosta riippumattomien järjestöjen yhä enenevä määrä on vaikuttanut merkittävästi neuvotteluihin, ja pyytää neuvostoa ja jäsenvaltioita tekemään voitavansa varmistaakseen, että valtiosta riippumattomat järjestöt voivat osallistua Rooman diplomaattiseen konferenssiin vuonna 1998 johdonmukaisesti aiemman valmisteleviin toimikuntiin osallistumisen kanssa; 5. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille sekä Yhdistyneiden kansakuntien pääsihteerille ja Yhdistyneiden kansakuntien yleiskokouksen puheenjohtajalle.
Virallinen lehti nro C 167 , 02/06/1997 s. 0156



B4-0370/97 Päätöslauselma tiedotusvälineiden vapaudesta Turkissa Euroopan parlamentti, joka - ottaa huomioon aikaisemmat päätöslauselmansa ihmisoikeuksien loukkauksista Turkissa, A. ottaa erityisesti huomioon, että 13. joulukuuta 1995 antamassaan päätöslauselmassa ((EYVL C 17, 22.1.1996, s. 46)), joka koski ihmisoikeustilannetta Turkissa ja jonka se hyväksyi samalla kun se antoi hyväksyntänsä EU:n ja Turkin väliselle tulliliitolle, se mainitsi toivovansa vakaasti Euroopan unionin ja Turkin välisten uusien sopimussuhteiden onnistumista, B. korostaa, että eräs ehdoton ennakkoehto Turkin ja Euroopan unionin suhteiden paranemiselle on lehdistövapauden kunnioittaminen, C. ottaa huomioon, että New Yorkissa toimivan toimittajia suojelevan komitean (Committee for Protecting Journalists, CPJ) mukaan Turkki, jossa on vangittuna 78 toimittajaa, on ensimmäisenä niiden maiden listalla, joissa jatkuvasti loukataan mielipiteenvapautta ja rajoitetaan lehdistönvapautta, D. ottaa huomioon, että I Ksik Yurtçu on tuomittu 15 vuodeksi vankeuteen, koska hän on työskennellyt toimittajana «Özgür Gündem» -nimisessä sanomalehdessä, jonka ilmestyminen kiellettiin vuonna 1994, E. ottaa huomioon, että Euroopan toimittajaliitto nimitti I Ksik Yurtçun vuonna 1996 vuoden toimittajaksi ja päätti julistaa toukokuun 3. päivän 1997 solidaarisuuden osoittamisen päiväksi turkkilaiselle toimittajalle I Ksik Yurtçulle, F. ottaa huomioon, että toimittaja ja sosiologi Ismail Besikci, joka pidätettiin «terrorisminvastaisen» lain 8 pykälän nojalla niiden mielipiteiden vuoksi, joita hän esitti kurdien tilanteesta, on tuomittu 67 vuodeksi vankeuteen; 1. Vahvistaa kannattavansa ilmaisunvapautta ja vaatii Turkin hallitusta varmistamaan, että toimittajat ja turkkilaiset tiedotusvälineet voivat harjoittaa ammattiaan vapaasti; 2. Kehottaa Turkin hallitusta poistamaan kaikki laissa olevat, tiedotusvälineitä koskevat ilmaisunvapauden esteet ja erityisesti «terrorisminvastaisen» lain 8 pykälän; 3. Vaatii I Ksik Yurtçun, Ismail Besikcin ja muiden ammattinsa harjoittamisen vuoksi vangittujen turkkilaisten toimittajien vapauttamista; 4. Kehottaa puhemiestään välittämään tämän päätöslauselman neuvostolle, komissiolle, Turkin hallitukselle ja Turkin parlamentille (Grand National Assembly).
Virallinen lehti nro C 200 , 30/06/1997 s. 0178



B4-0503, 0537 ja 0550/97 Päätöslauselma Indonesian vaaleista ja Itä-Timorin tilanteesta Euroopan parlamentti, joka - ottaa huomioon aikaisemmin antamansa päätöslauselmat Indonesiasta ja Itä- Timorista, A. ottaa huomioon, että Indonesiassa 19. toukokuuta 1997 pidetyt parlamenttivaalit olivat kaikkea muuta kuin vapaat ja asianmukaiset pääasiassa sen vuoksi, että maan viranomaiset rajoittavat edelleen vakavasti kansalaisoikeuksia ja loukkaavat ihmisoikeuksia, B. ottaa huomioon, että vaaleja tarkkaileva komitea, jota hallitus ei tunnustanut, vahvisti, että vaalilainsäädäntöä rikottiin järjestelmällisesti ja ääniä laskettiin vilpillisesti Golkarin hyväksi, C. ottaa huomioon, että vaalikampanja oli väkivaltaisin vuosikymmeniin erityisesti Itä-Timorin miehitetyllä alueella, jossa ainakin 34 ihmistä sai surmansa neljän vaaleja seuranneen päivän aikana, D. ottaa huomioon Itä-Timorin kansallisen vastarintaneuvoston (CNRM) tuoreimmat ehdotukset, joilla pyritään rauhanomaiseen ratkaisuun konfliktissa vetämällä asteittain pois indonesialaisia joukkoja, minkä tarkoituksena on luoda tarvittavat olosuhteet kansanäänestyksen toteuttamiselle alueen tulevasta asemasta, E. ottaa huomioon, että Indonesian viranomaiset eivät edelleenkään välitä kansainvälisen yhteisön kannanotosta, joka vaatii itsemääräämisoikeutta Itä- Timorin kansalle ja ihmisoikeuksien kunnioittamista Indonesiassa; 1. Tuomitsee Indonesian viranomaisten demokratian vastaiset menettelyt, jotka ovat tehneet vaaleista farssin; 2. Pyytää Indonesian viranomaisia vapauttamaan kaikki poliittiset vangit ja kumoamaan lait, joilla rajoitetaan osallistumis-, yhdistymis- ja sananvapautta; 3. Antaa tukensa demokraattisille voimille, jotka taistelevat demokratian ja ihmisoikeuksien kunnioittamisen puolesta Indonesiassa ja Itä-Timorissa; 4. Vetoaa Indonesian hallitukseen, että se harkitsisi CNRM:n ehdottamaa rauhanomaista ratkaisua konfliktiin; 5. Toivoo, että Yhdistyneiden kansakuntien pääsihteerin suojeluksessa käynnistetty Indonesian ja Portugalin välinen neuvotteluprosessi saataisiin mahdollisimman pian hyvään päätökseen, ja pyytää, että neuvotteluihin voisivat osallistua Itä- Timorin kansan edustajat; 6. Pyytää komissiota esittämään kertomuksen Itä-Timorin tilanteesta ja ihmisoikeuksien loukkauksista Indonesiassa sekä ryhtymään kaikkiin tarvittaviin toimenpiteisiin asian osalta; 7. Vahvistaa päätöksensä valtuuskunnan lähettämiseksi Itä-Timoriin tutustumaan maan tilanteeseen läheltä, ja vaatii Indonesian hallitusta olemaan estämättä valtuuskunnan matkaa; 8. Kehottaa neuvostoa pitäytymään 14. kesäkuuta 1995 vahvistamaansa Itä-Timoria ja Indonesiaa koskevaan kantaansa; 9. Pyytää komissiota tukemaan hankkeita, joilla lujitetaan demokratiaa ja oikeusvaltiota Indonesiassa; 10. Kehottaa puhemiestään välittämään tämän päätöslauselman neuvostolle, komissiolle, Indonesian hallitukselle, Yhdistyneiden kansakuntien pääsihteerille ja Yhdistyneiden kansakuntien ihmisoikeuskomissaarille.
Virallinen lehti nro C 115 , 14/04/1997 s. 0157



A4-0054/97 Suositus yhteisön passitusjärjestelmän tutkintavaliokunnan kertomuksesta Euroopan parlamentti, joka - ottaa huomioon Euroopan yhteisön perustamissopimuksen 138 c artiklan, - ottaa huomioon Euroopan parlamentin, neuvoston ja komission 19. huhtikuuta 1995 tekemän päätöksen Euroopan parlamentin tutkintavaltuuksien käyttöä koskevista yksityiskohtaisista säännöistä ((EYVL L 113, 19.5.1995, s. 2)), - ottaa huomioon työjärjestyksensä 136 artiklan, - ottaa huomioon yhteisön passitusjärjestelmän tutkintavaliokunnan kertomuksen (A4-0053/97), - ottaa huomioon yhteisön passitusjärjestelmän tutkintavaliokunnan suosituksen (A4-0054/97); 1. Kehottaa puhemiestään toteuttamaan tarvittavat toimenpiteet tutkintavaliokunnan kertomuksen julkaisemiseksi edellä mainitun 19. huhtikuuta 1995 tehdyn päätöksen 4 artiklan 2 kohdan mukaisesti; 2. Kehottaa komissiota, neuvostoa ja jäsenvaltioita varmistamaan, että tutkinnan johtopäätöksiä noudatetaan 19. huhtikuuta 1995 tehdyn päätöksen mukaisten velvoitteiden mukaisesti; 3. Kehottaa puhemiestään kehottamaan talousarvion valvontavaliokuntaa yhdessä muiden asiasta vastaavien valiokuntien kanssa valvomaan tutkintavaliokunnan työn tulosten johdosta suoritettuja toimia ja tarvittaessa esittämään niistä mietinnön työjärjestyksen 136 artiklan 11 kohdan mukaisesti erityisesti vuosittaisen vastuuvapautusmenettelyn yhteydessä.
Virallinen lehti nro C 085 , 17/03/1997 s. 0147



B4-0065 ja 0130/97 Päätöslauselma alkuperäiskansojen oikeuksien loukkaamisesta ja trooppisten metsien hävittämisestä Yamdenan saarella Indonesiassa Euroopan parlamentti, joka - ottaa huomioon aiemmat alkuperäiskansoja koskevat päätöslauselmansa, A. on tietoinen siitä, että Indonesian hallitus on myöntänyt metsänhakkuuluvat PT Inhutani 1:lle ja PT Mohtra Agungille Yamdenan saarella Molukkien saaristossa, B. on tietoinen siitä, että nämä hakkuuluvat sallivat kyseisten yhtiöiden kaataa yhteensä 164 000 ha koskematonta trooppista sademetsää, mikä voisi johtaa täydelliseen eroosioon saarella, C. on huolissaan siitä, että nämä luvat rikkovat Director-General of Forestsin vuonna 1971 tekemää päätöstä, jonka mukaan Yamdena on rauhoitettu luonnonsuojelualue, D. toteaa, että Yamdenan alkuperäiskansat pitävät koko saarta osana perinteistä yhteisesti omistettua maata, jonka ne tarvitsevat selviytyäkseen taloudellisesti ja fyysisesti sekä voidakseen säilyttää kulttuurinsa, E. toteaa, että kansalaisten aito osallistuminen hallituksen tukemiin Yamdenan metsänhakkuita koskeviin neuvotteluihin on puuttunut; 1. Pitää Indonesian hallituksen pyrkimyksiä pysäyttää kaikki laittomat metsänhakkuut Yamdenan saarella ja muualla Molukkien saaristossa tervetulleina; 2. Pyytää Indonesian hallitusta peruuttamaan ehdotetut hakkuuluvat; 3. Kehottaa Indonesian hallitusta käynnistämään todellisen vuoropuhelun Yamdenan alkuperäiskansojen kanssa ja pyrkimään löytämään yhteiskunnallisesti hyväksyttäviä Yamdenan ja koko Molukkien saariston kestävää kehitystä koskevia ehdotuksia; 4. Katsoo Yamdenan kansojen perinteisten maaoikeuksien tunnustamisen olevan kaiken tällaisen kehityksen ehto ja kehottaa siksi painokkaasti Indonesian hallitusta käynnistämään omistusoikeuksien vahvistamisprosessin; 5. Kehottaa komissiota tukemaan ruohonjuuritason ohjelmia Molukkien saariston alkuperäiskansojen jatkuvan kehityksen edistämiseksi; 6. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Indonesian hallitukselle ja Tanimbar IntellectualsÁssociationille.
Virallinen lehti nro C 115 , 14/04/1997 s. 0168



B4-0199, 0220, 0240, 0258 ja 0261/97 Päätöslauselma Tiibetistä Euroopan parlamentti, joka - ottaa huomioon aikaisemmin antamansa päätöslauselmat Tiibetistä, A. katsoo, että Kiinan viranomaiset jatkavat sortoaan miehitetyssä Tiibetissä, B. katsoo, että Hänen pyhyytensä Dalai Lama ehdottaa neuvottelujen aloittamista Kiinan hallituksen ja Tiibetin maanpaossa olevan hallituksen välillä Tiibetin tulevaisuudesta ja etenkin Tiibetin kansan autonomiasta ja itsehallinnosta, C. katsoo, että YK:n yleiskokouksen kolmessa päätöslauselmassa, jotka hyväksyttiin vuosina 1959, 1961 ja 1965, tunnustettiin Tiibetin itsemääräämisoikeus; 1. Vahvistaa tuomitsevansa Kiinan viranomaisten harjoittamat jatkuvat ihmisoikeuksien loukkaukset Tiibetissä; 2. Tukee Dalai Laman ehdotusta Tiibetin tulevaisuutta koskevista neuvotteluista ja pyytää Kiinan hallitusta antamaan virallisen vastauksen tähän ehdotukseen ja suhtautumaan siihen myönteisesti; 3. Pyytää neuvostoa, jäsenvaltioita ja komissiota tekemään kaikkensa unionin ja Kiinan kansantasavallan ja Yhdistyneiden kansakuntien välisten suhteiden puitteissa näiden kahden osapuolen saamiseksi saman neuvottelupöydän ääreen sellaisen sopimuksen saavuttamiseksi, joka vastaa Tiibetin kansan laillisia vaatimuksia; 4. Vaatii jäsenvaltioiden hallituksia saattamaan Tiibetin miehitys ja siirtomaavallan purkaminen Yhdistyneiden kansakuntien yleiskokouksen esityslistalle; 5. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Kiinan kansantasavallan hallitukselle, Hänen pyhyydelleen Dalai Lamalle, maanpaossa olevalle Tiibetin hallitukselle ja Yhdistyneille kansakunnille.
Virallinen lehti nro C 115 , 14/04/1997 s. 0175



B4-0194/97 Päätöslauselma Alois Brunnerin luovuttamisesta ja saattamisesta oikeuteen Euroopan parlamentti, joka - ottaa huomioon rasismin, muukalaisvihan ja antisemitismin vastaisesta taistelusta antamansa lukuisat päätöslaueslmat ja erityisesti 11. helmikuuta 1993 antamansa päätöslauselman natsien keskitysleirien suojelusta historiallisina muistomerkkeinä Euroopan ja kansainvälisellä tasolla ((EYVL C 72, 15.3.1993, s. 118)), 15. kesäkuuta 1995 antamansa päätöslauselman juutalaisten kansanmurhan muistopäivästä ((EYVL C 166, 3.7.1995, s. 132)) ja 30. tammikuuta 1997 antamansa päätöslauselman rasismista, muukalaisvihasta ja antisemitismistä sekä Euroopan rotusyrjinnän vastaisesta vuodesta ((Kyseisen istunnon pöytäkirja, osa II, kohta 1))A. ottaa huomioon rasismin, muukalaisvihamielisyyden ja juutalaisvastaisuuden nousun Euroopassa, B. ottaa huomioon natsien keskitysleirit - hirvittävän rikoksen, jossa totalitaaristen ja rasististen ajatusten nousu saavutti lakipisteensä, sekä ottaa huomioon tämän kansanmurhan kieltävien ajatusten esiin nousemisen, C. ottaa huomioon, että vuosi 1997 on rasismin, muukalaisvihan ja juutalaisvastaisuuden vastainen eurooppalainen vuosi ja että Euroopan on vastattava voimakkaasti ja selkeästi näihin uhkatekijöihin, D. ottaa huomioon, että etsintäkuulutettu sotarikollinen Alois Brunner oli vastuussa 56 000 juutalaisen raakalaismaisesta surmaamisesta Tessalonikissa Kreikassa ja 25 000 henkilön, joista 300 lapsia, tappamisesta Drancyn keskitysleirillä Ranskassa, E. ottaa huomioon tuoreet lehtitiedot, joissa viitataan kirjallisiin lausuntoihin ja olemassaoleviin asiakirjoihin, jotka osoittavat Brunnerin oleskelevan Syyriassa, F. ottaa huomioon, että Saksan oikeusministeriö esitti Brunneria koskevan luovutuspyynnön Syyrian hallitukselle vuonna 1987, mutta Syyrian viranomaiset kiistävät Alois Brunnerin elävän maassa, G. on tietoinen siitä, että on tärkeää, että jäljellä olevat sotarikolliset eivät pääse pakenemaan vastuutaan; 1. Kehottaa neuvostoa ja jäsenvaltioita sekä toimivaltaisia viranomaisia Euroopassa ja kaikkialla maailmassa avustamaan Alois Brunnerin etsinnässä ja syytteeseen asettamisessa; 2. Kehottaa neuvostoa ryhtymään määrätietoisiin ja selviin toimiin, joilla pyritään Brunnerin luovutukseen; 3. Toistaa pyyntönsä, jotka se esitti neuvostolle ja komissiolle edellä mainitussa rasismista, muukalaisvihamielisyydestä ja juutalaisvastaisuudesta sekä rasismin vastaisesta eurooppalaisesta vuodesta 30. tammikuuta 1997 antamassaan päätöslauselmassa; 4. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille, Syyrian hallitukselle ja Euroopan juutalaiskongressille.
Virallinen lehti nro C 020 , 20/01/1997 s. 0143



B4-1391 ja 1398/96 Päätöslauselma lehdistönvapaudesta ja ihmisoikeuksista Turkissa Euroopan parlamentti, joka - ottaa huomioon aiemmat päätöslauselmansa Turkista, A. on erittäin huolestunut ihmisoikeustilanteen jatkuvasta huononemisesta Turkissa, B. on syvästi huolissaan Turkin koalitiohallituksen puolueiden aloitteista, joiden tarkoituksena on rajoittaa lehdistönvapautta ja valvoa journalistien toimintaa Turkissa, C. panee merkille, että jo pelkällä lehdistönvapauden rajoittamista koskevan lakiluonnoksen olemassaololla on vahingollisia vaikutuksia journalistien mahdollisuuksiin työskennellä vapaasti, D. on järkyttynyt lehdistöä vastaan Turkissa suoritettujen hyökkäysten vakavuudesta, joista on osoituksena erityisesti useiden turkkilaisten journalistien vangitsemiset, katoamiset tai murhat, lehtien toimituksiin tehdyt pommi-iskut sekä tiettyjen lehtien julkaisijoihin kohdistuva poliittinen vaino, E. korostaa, että Turkin terrorismin vastainen lainsäädäntö on omiaan tällaisten törkeiden sananvapautta rajoittavien toimien toteuttamiseen vastoin Turkin allekirjoittamia kansainvälisiä ihmisoikeussopimuksia, F. on järkyttynyt Turkin poliisin toteuttamasta Søren Søndergaardin pidättämisestä, sakottamisesta ja karkottamisesta Turkista tämän vieraillessa Turkissa Tanskan parlamentin edustajana seuratakseen Kemal Koçin oikeudenkäyntiä, G. on hämmästynyt tiedoista, joiden mukaan Turkin viranomaisilla on «musta lista» Tanskan Folketingetin nykyisistä ja entisistä jäsenistä, joita ei haluta Turkkiin; panee merkille, että Turkin viranomaiset ovat myöntäneet tällaisen «mustan listan» olemassaolon ja ovat ilmoittaneet sillä olevat nimet Tanskan ulkoministerille, H. korostaa, että ihmisoikeustilanteen huomattava paraneminen on yksi välttämättömistä ehdoista Euroopan unionin ja Turkin tulevien suhteiden kehitykselle; 1. Vastustaa tiukasti yrityksiä rajoittaa lehdistönvapautta Turkissa ja pyytää Turkin hallitusta luopumaan hankkeestaan sellaisen uuden lain hyväksymiseksi, jonka tarkoituksena on rajoittaa lehdistön vapautta ja joka vahingoittaisi EU:n ja Turkin suhteita; 2. Vahvistaa jälleen pitävänsä sananvapautta erityisen merkityksellisenä ja pyytää Turkin hallitusta ja parlamenttia takaamaan, että Turkin tiedotusvälineet voivat harjoittaa toimintaansa vapaasti; 3. Tuomitsee Tanskan Folketingetin jäsenen pidättämisen, sakottamisen ja karkottamisen Turkista; 4. Ilmaisee huolestuneisuutensa eurooppalaisten kansanedustajien nimiä sisältävän «mustan listan» olemassaolon johdosta Turkissa ja pyytää, että neuvosto ryhtyy toimenpiteisiin Turkin viranomaisten osalta, jotta kaikentyyppiset «mustat listat» hävitetään; 5. Kehottaa puhemiestään välittämään tämän päätöslauselman komissiolle, neuvostolle, ja Tanskan hallitukselle ja Folketingetille sekä Turkin hallitukselle ja kansalliskokoukselle.
B4-0606, 0621 ja 0647/96

Päätöslauselma ihmisoikeuksista Tunisiassa

Euroopan parlamentti, joka

A. on erittäin huolestunut Tunisian ihmisoikeustilanteen heikkenemisestä,

B. muistuttaa, että toisaalta Euroopan yhteisöjen ja niiden jäsenvaltioiden ja toisaalta Tunisian tasavallan välisen assosioinnin perustavassa Euro- Välimeri-sopimuksessa korostetaan demokratian periaatteiden ja ihmisoikeuksien kunnioittamista, vastavuoroisuutta ja kumppanuutta,

C. on järkyttynyt oppositiopoliitikkojen ja heidän perheidensä vainoamisesta,

D. on huolestunut Tunisian kansalaisten liikkumisvapauden jatkuvista loukkauksista ja heidän passiensa takavarikoimisista, erityisesti äskettäisessä Frej Fennichen tapauksesta,

E. on huolestunut YK:n ja kansainvälisten järjestöjen raporteissa esitetyistä tiedoista pidätettyjen huonosta kohtelusta, kidutuksista ja lääkärinhoidon epäämisestä sekä pidätysaikana epäilyttävissä olosuhteissa sattuneista kuolemantapauksista,

F. on huolestunut lehdistövapauden puuttumisesta Tunisiassa,

G. on syvästi huolestunut ihmisoikeuksia puolustavan asianajaja Najib Hosnin pidätyksestä; ja siitä, että Mohammed Mouddan oikeudenkäynti ei tapahtunut ihmisoikeuksiin liittyvien vaatimusten ja Tunisian ratifioimien kansainvälisten sopimusten mukaisesti; on huolestunut Tunisian ihmisoikeusjärjestön entisen puheenjohtajan tohtori Marzoukin tilanteesta sekä kansanedustaja ja MDS:n varapuheenjohtaja Chamarin pidätyksestä,

H. panee tyytyväisenä merkille Sofiane Mouralin ja Hafedh Ben Gharbian vapauttamisen ja toivoo, että Tunisian viranomaiset jatkavat samalla tiellä,

Euroopan parlamentti, joka

1. On tietoinen siitä, että Tunisia käy läpi taloudellista, poliittista ja sosiaalista siirtymävaihetta ja että sen on vastattava ääriliikkeiden asettamaan haasteesen, mutta katsoo, että tämä ei oikeuta demokraattisten vapauksien tukahduttamista, mikä voi lopulta vain vahvistaa ääriliikkeitä ja lisätä niiden vaikutusvaltaa;

2. Pyytää neuvostoa ja komissiota käyttämään Euroopan unionin ja Tunisian välille luotua poliittista vuoropuhelua, jotta Tunisia muuttaisi politiikkaansa demokraattisen opposition suhteen ja kunnioittaisi ihmisoikeuksia edistäviä kansainvälisiä sitoumuksiaan;

3. Kehottaa parlamentin suhteista Maghreb-maihin vastaavaa valtuuskuntaa puuttumaan ihmisoikeuskysymykseen seuraavassa tapaamisessaan Tunisian parlamentin edustajien kanssa;

4. Kehottaa puhemiestään välittämään tämän päätöslauselman komissiolle, neuvostolle, Tunisian hallitukselle sekä parlamentille.